Diari Oficial de la Generalitat Valenciana


Sumari del DOGV 7731, del 01-03-2016 (2016/1402)

RESOLUCIÓ de 29 de febrer de 2016, del director general de Relacions amb les Corts, per la qual es disposa la publicació del conveni entre l'Agència Valenciana del Turisme i el Patronat Provincial de Turisme de Castelló per la participació en l'estand de la Fira FITUR 2016 destinat a presentar l'oferta turística de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7731

Data del DOGV
:   01-03-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1402


Data del document
:   29-02-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 29 de febrer de 2016, del director general de Relacions amb les Corts, per la qual es disposa la publicació del conveni entre l'Agència Valenciana del Turisme i el Patronat Provincial de Turisme de Castelló per la participació en l'estand de la Fira FITUR 2016 destinat a presentar l'oferta turística de la Comunitat Valenciana. [2016/1402]  
L'Agència Valenciana del Turisme i el Patronat Provincial de Turisme de Castelló han subscrit, prèvia tramitació reglamentària, el dia 2 de febrer de 2016, el conveni per la participació en l'estand de la Fira FITUR 2016 destinat a presentar l'oferta turística de la Comunitat Valenciana.  
En compliment del que estableix l'article 111.3 de la Llei 8/2010, de 23 de juny, de la Generalitat, de Règim Local de la Comunitat Valenciana, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 168/2016 i que figura com a annex d'aquesta resolució.  
  
València, 29 de febrer de 2016.- El director general de Relacions amb les Corts: Antonio Torres Salvador.  
  
  
Conveni de col·laboració entre l'Agència Valenciana del Turisme i el Patronat Provincial de Turisme de Castelló, per a participar en l'estand de la Fira FITUR 2016, destinat a presentar l'oferta turística de la Comunitat Valenciana  
  
València, 2 de febrer de 2016  
  
D'una part, el secretari autonòmic i president de l'Agència Valenciana del Turisme, Francesc Colomer Sánchez, en virtut del que disposa l'article 3 del Decret 102/2015, d'1 de juliol, del Consell, pel qual cessen i nomena les persones titulars de secretaries autonòmiques de la Generalitat (DOCV 06.07.2015), i en l'article 5 del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOCV 08.07.2015), que intervé en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme. El domicili de la referida entitat de dret públic, als efectes d'aquest document, és el situat a València, carrer Castán Tobeñas, 77, ciutat administrativa 9 d'Octubre, torre II, planta tercera.  
La seua legitimació i representació per a aquest acte es deriva del que estableix l'apartat 2.e de l'article 5 de l'esmentat Decret 209/2004, de 8 d'octubre, en virtut del qual el president de l'Agència Valenciana del Turisme exercirà la representació permanent de l'Agència en la firma de convenis, i es troba autoritzada la firma d'aquest conveni per acord del Consell de data 29 de gener de 2016.  
I de l'altra, el president de la Diputació Provincial de Castelló i del Patronat Provincial de Turisme Costa Azahar, Javier Moliner Gargallo, amb CIF L-1817118-Z, que intervé en nom i representació d'aquest últim, organisme autònom participat per entitats i persones jurídiques interessades en el desenvolupament turístic provincial de Castelló.  
  
La seua legitimació i representació per a aquest acte deriva de la seua condició de president del Consell Plenari i de la Comissió Permanent del Patronat, en virtut de nomenament efectuat en la reunió del Patronat de data 4 de setembre de 2015, i es troba expressament facultat per a la subscripció d'aquest conveni mitjançant el Decret número 3, de data 15 de gener de 2016.  
Les parts, segons intervenen,  
  
Exposen  
1r. Que l'Agència Valenciana del Turisme té a càrrec seu l'impuls i l'execució de la política turística de la Generalitat en relació amb la promoció de la qualitat i innovació, el desenvolupament, millora, informació i difusió del sector turístic valencià, potenciant l'esmentada oferta, per mitjà del suport a la comercialització, informació i difusió del producte turístic de la Comunitat Valenciana, i en general, la realització de les activitats necessàries per a una millor promoció de l'oferta turística de la Comunitat Valenciana.  
  
2n. Que el Patronat Provincial de Turisme de Castelló té entre altres funcions, l'exercici de les competències que té atribuïdes en matèria de promoció turística de l'oferta de la província de Castelló, desenvolupant accions de promoció i màrqueting turístic que permeten millorar el posicionament de la seua oferta turística en la mateixa Comunitat Valenciana, en l'àmbit nacional i en els mercats emissors internacionals, i donar suport a la comercialització dels seus productes turístics.  
  
3r. En data 25 de març de 2015, el llavors secretari autonòmic de Turisme i Comerç va remetre escrit als responsables de les entitats gestores de les cinc marques turístiques de la Comunitat (Patronat Provincial de Turisme de Castelló, Patronat Provincial de València Terra i Mar, Patronat Provincial de la Costa Blanca, Turisme València i Turisme Benidorm), en què es proposava la participació conjunta de l'Agència Valenciana del Turisme i les marques, en la pròxima edició de FITUR 2016, replicant el model de participació de l'edició anterior. Per a això l'Agència Valenciana del Turisme procediria a la convocatòria d'un concurs públic per a la contractació del disseny, construcció, muntatge i desmuntatge d'un estand firal destinat a presentar l'oferta turística de la Comunitat Valenciana en FITUR i la resta de fires nacionals generalistes planificades per a 2016, així com a la reserva de l'espai en tots els recintes que acullen cada un d'aquests certàmens. Si bé, únicament en el cas de FITUR 2016 cada expositor assumiria el cost de la construcció dels metres quadrats que ocupe el seu espai.  
  
En resposta a aquest escrit, el que en aquell moment era vicepresident segon i diputat de Turisme de la Diputació de Castelló, el 9 d'abril de 2015 va remetre un escrit confirmant la seua voluntat i interés en aquesta proposta.  
  
4t. Que en compliment d'aquest acord es va aprovar per Resolució del president de l'Agència Valenciana del Turisme, de data 17 de juliol de 2015, l'expedient per a la contractació de la «creativitat, disseny, projecte tècnic, construcció, instal·lació, decoració, transport, muntatge, desmuntatge i manteniment d'un estand firal destinat a la presentació de l'oferta turística de la Comunitat Valenciana en les fires nacionals 2016», en què, per al cas concret de FITUR, s'indicaven les característiques i espais de cada un dels estands dels següents expositors: patronats provincials de Turisme (Costa Blanca, Castelló, i València Terra i Mar), Ajuntament de Benidorm i Turisme València.  
  
L'adjudicació del contracte va ser acordada per Resolució del president de l'Agència Valenciana del Turisme de data 30 d'octubre de 2015, després de la corresponent licitació amb publicitat comunitària, i tramitació d'un procediment obert, a favor de l'oferta econòmicament més avantatjosa, presentada per la mercantil Viajes El Corte Inglés, SA, per un import que va ascendir a la quantitat de sis-cents vint-i-cinc mil huit-cents euros (625.800 ?), s'incrementa amb el 21 % d'IVA, això és cent trenta-un mil quatre-cents díhuit euros (131.418,00 ?), en què figurava el pressupost global i tancat de cada un dels espais i zones.  
  
  
5t. Que al Patronat Provincial de Turisme de Castelló li correspon quant a despeses per la seua participació en FITUR 2016 la quantitat de seixanta mil quatre-cents catorze euros amb trenta-nou cèntims (60.414,39 ?) IVA inclòs.  
  
Per tot allò que s'ha exposat, i tenint interés tant l'Agència Valenciana del Turisme com el Patronat a col·laborar en la participació en FITUR 2016, les parts atorgants consideren convenient la firma d'aquest conveni de col·laboració interadministrativa basant-se en les següents.  
  
  
Clàusules  
  
Primera. Objecte del conveni  
L'objecte d'aquest conveni és establir un acord de col·laboració entre l'Agència Valenciana del Turisme i Patronat Provincial de Turisme de Castelló per a participar en l'estand de la Fira FITUR 2016, destinat a presentar l'oferta turística de la Comunitat Valenciana, i el Patronat assumix les despeses corresponents a la seua participació en l'esmentat esdeveniment firal.  
Dins de l'estand de la Comunitat Valenciana, hi haurà cinc espais de les marques turístiques (coexpositores) que estaran representades de manera diferenciada dins de l'estand. En aquest sentit esta previst destinar tres espais, de 180,25 m², per als tres patronats provincials de Turisme (Costa Blanca, Castelló i València Terra i Mar), un espai per a l'Ajuntament de Benidorm de 78 m² i un espai de 64 m² per a Turisme València.  
  
Segona. Contingut de l'estand del Patronat Provincial de Turisme de Castelló  
L'espai destinat al Patronat Provincial de Turisme de Castelló dins de l'estand de la Comunitat Valenciana serà de 180,25 m², i haurà de contindre els elements següents:  
- Video wall de 3 metres d'ample per 2,5 d'altura en façana amb connexió a portàtil. Megafonia i reproductor de vídeo per a emissió de vídeo promocional i emissió de seqüència de fotografies. Haurà d'estar situat en la paret encarada a corredor central del pavelló.  
Aquesta pantalla no ha de tindre cap element que obstaculitze la seua visibilitat des del corredor.  
- Display portafullets que ocuparà tota la superfície en una paret lateral del magatzem per a la col·locació de la col·lecció de fullets del Patronat. El Patronat matisarà el nombre de casellers i mesures d'aquests en relació a les dimensions dels fullets a exposar.  
El display ha d'estar accessible en una localització perimetral que permeta que el públic puga accedir còmodament al material.  
- Zona Tourist Info Provincial. Estarà situada en una altra de les parets laterals més curtes del magatzem. Aquest espai contindrà l'equipament següent:  
· Pantalla led 65 multitouch amb almenys 10 punts de toc i format 16:9.  
· Mini Pc integrat per a gestió de continguts amb almenys les prestacions següents:  
Processor: 1.8GHz Intel Core i5.  
Memory: 4 GB.  
Storage: 60 GB SSD.  
Graphics board: Intel HD Graphics 4000.  
Operating system: Windows 8 Pro.  
La proposta de l'empresa haurà d'incloure l'aplicació Arena, la instal·lació, configuració, càrrega de continguts i posada en marxa d'aquests elements.  
Els continguts els subministrarà l'Agència València de Turisme (a partir d'ara: AVT) i consistiran en imatges, vídeos, documents PDF, i configuració d'URL per a donar accés als distints canals en línia d'informació turística.  
· Gran pla provincial en què destaquen els municipis turístics i les oficines de la xarxa Tourist Info (material proporcionat per l'AVT.  
· Marca Tourist Info integrada en tot l'espai (a facilitar per l'AVT).  
  
  
Mobiliari  
- Mostradors en tot el perímetre de l'estand, exceptuant el cantó amb la Zona Tourist Info Provincial. Nombre de metres lineals: 32.  
  
- Tamboret ergonòmic amb respatler i estrep. Nombre: 32.  
- Preses d'endolls suficients en mostradors. Nombre: 32.  
- Papereres distribuïdes per l'espai expositiu, que vagen en la línia del disseny de l'estand i no trenquen la seua estètica. Nombre: 10.  
- Zona de treball per a empresaris del sector turístic, ubicat en una zona no preferent i fitada al públic que comptarà amb:  
1. Taules. Nombre: 14.  
2. Cadires. Nombre: 56.  
3. Preses de corrent i connexió RDSI. Nombre: 2.  
4. Butaques confident baixos. Nombre: 0.  
5. Taula de centre. Nombre: 0.  
- Sòl tarima d'un material no absorbent, que puga ser netejat amb facilitat i antilliscant.  
- Es necessitaran almenys tres còpies de cada clau.  
  
Magatzem  
Serà de grans dimensions i les seues quatre parets s'utilitzaran per a la decoració gràfica d'aquests espais.  
El magatzem haurà de comptar amb els elements següents:  
1. Preses elèctriques. Nombre: 10.  
2. Cafetera monodosi amb càpsules i tots els elements necessaris per al seu ús. Nombre: 1.  
3. Taula correguda com a suport de cafetera i més necessitats. Nombre: 1.  
4. Frigorífic. Nombre: 1.  
5. Estanteries d'alta resistència per tot el perímetre del magatzem.  
6. Penja-robes tipus burro amb perxes. Nombre: 2.  
7. Poal de fem gran. Nombre: 3.  
8. Taquilles metàl·liques amb clau. Nombre: 2.  
9. Taules de suport. Nombre: 2.  
10. Presa d'aigua. Nombre: 1.  
11. Aigüera. Nombre: 1.  
  
Imatges, retolació i il·luminació  
- En l'espai haurà de destacar tant la presència de la marca com la direcció de la pàgina web institucional.  
- La marca coexpositora facilitarà el material següent:  
· Adreça de la pàgina web institucional.  
· Arxiu en format vectorial de la marca. En cap cas es podran modificar ni el format ni els colors originals d'aquest logotip, sense consultar-ho prèviament amb els tècnics de cada organisme.  
· Arxiu amb les imatges o composició d'aquestes per a la decoració dels espais. Seran facilitades per la marca coexpositora en alta resolució però la reproducció d'aquestes anirà a càrrec de l'empresa adjudicatària.  
  
- Les zones destinades a cada un dels espais expositius (mostradors i posteriors) hauran d'estar perfectament il·luminades.  
  
Tercera. Import del conveni  
Per a la participació del Patronat Provincial de Turisme de Castelló en l'estand de FITUR 2016, l'esmentat Patronat haurà de contribuir fins a la quantitat màxima de seixanta mil quatre-cents catorze euros amb trenta-nou cèntims (60.414,39 ?) IVA inclòs, corresponent a la quantitat que figura en el model de proposició econòmica del pressupost tancat i global per a FITUR 2016, del Patronat Provincial de Turisme de Castelló, presentat per l'empresa Viajes El Corte Inglés, SA, adjudicatària del contracte de la Fira FITUR 2016 (Exp.: 9/15).  
El finançament de l'aportació la realitzarà el Patronat Provincial de Turisme de Castelló amb càrrec a l'aplicació pressupostària 43312/2260105, denominada «Assistència a fires», per un import de 60.414,39 - del vigent pressupost, havent-se emés document comptable de retenció de crèdit per l'esmentat import, número d'operació comptable RC número 2054 de 23 de desembre de 2015.  
Per a procedir al pagament de la quantitat que corresponga relativa a les despeses de l'estand FITUR 2016 destinat a la participació del Patronat Provincial de Turisme de Castelló, s'haurà d'aportar per part de l'Agència Valenciana del Turisme, la següent documentació justificativa, com a requisit necessari per al pagament:  
1. Còpia de les factures originals al seu nom degudament confrontades i relatives a les actuacions relacionades amb l'objecte del conveni, amb l'empresa Viajes El Corte Inglés, SA, adjudicatària del contracte de FITUR 2016 per Resolució del president de l'Agència Valenciana del Turisme de data 30 d'octubre de 2015.  
2. L'Agència Valenciana del Turisme presentarà un reportatge fotogràfic i una memòria gràfica de les actuacions detallada i referida a les distintes prestacions i compromisos del conveni i especialment en els aspectes de la ubicació de la marca Castelló, en l'estand de FITUR 2016.  
3. Per part del Patronat, es procedirà al pagament de l'import de la quantitat estipulada a l'Agència Valenciana del Turisme una vegada realitzada l'actuació objecte del conveni, rebuda la factura corresponent i complides per l'esmentada entitat pública totes les obligacions, condicions i tràmits establits en aquest havent d'acreditar-ho degudament davant del Patronat.  
  
Quarta. Obligacions de l'Agència Valenciana del Turisme  
L'Agència Valenciana del Turisme es compromet a:  
1. Executar l'actuació objecte d'aquest conveni, consistent en la «creativitat, disseny, projecte tècnic, construcció, instal·lació, decoració, transport, muntatge, desmuntatge i manteniment d'un estand firal destinat a la presentació de l'oferta turística de la Comunitat Valenciana en les fires nacionals 2016», adjudicat per contracte públic a l'empresa Viajes El Corte Inglés, SA.  
2. Per a l'execució del projecte objecte del conveni l'Agència ha contractat pel sistema de licitació oberta, de conformitat amb el que preveu el Text Refós de la Llei de Contractes del Sector Públic.  
  
3. Informar regularment el Patronat de l'execució i incidències, si n'hi haguera, de les actuacions que es vagen realitzant.  
  
Cinquena. Obligacions del Patronat Provincial de Turisme de Castelló  
El Patronat efectuarà la col·laboració econòmica en els termes que preveu la clàusula tercera d'aquest conveni, sempre que l'Agència complisca els seus compromisos i justifique en els termes estipulats.  
  
De la mateixa manera supervisarà la correcta aplicació de la seua marca turística en l'estand de FITUR 2016, corresponent a la presentació de l'oferta turística «Comunitat Valenciana».  
  
Sisena. Inexistència d'obligacions econòmiques per a la Generalitat  
  
L'aplicació i execució d'aquest conveni, incloent-se amb aquest efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat, i, en tot cas, haurà de ser atesa amb els seus mitjans personals i materials.  
  
Setena. Duració  
La vigència d'aquest conveni produirà efectes des del moment de la seua firma, fins a la finalització de les actuacions previstes en aquest, i en tot cas fins al 15 de desembre de 2016, sent aquest el termini màxim de justificació de les actuacions. No obstant això, la justificació de les actuacions pot efectuar-se des de l'1 de gener de 2016.  
  
Huitena. Resolució  
El conveni de col·laboració entre l'Agència Valenciana del Turisme i el Patronat Provincial de Turisme de Castelló quedarà resolt, en el cas que no tingueren lloc les actuacions previstes en aquest . Així mateix el present conveni quedarà resolt per mutu acord de les parts. En tot cas, les parts es comprometen a finalitzar aquelles activitats que es troben en curs.  
Els conflictes que puguen sorgir de la interpretació i desenvolupament d'aquest conveni, així com la resolució de la qüestió o qüestions litigioses sorgides serà competència de la jurisdicció contenciosa administrativa.  
El Patronat Provincial de Turisme de Castelló podrà efectuar, en qualsevol moment, totes aquelles actuacions de comprovació que crega oportunes per a la verificació de la correcta aplicació per l'Agència Valenciana del Turisme de les quantitats lliurades a favor seu en virtut d'aquest conveni.  
  
Novena. Règim jurídic  
Aquest conveni s'articula d'acord amb allò disposat en l'article 111 de la Llei 8/2010, de 23 de juny, de Règim Local de la Comunitat Valenciana, que estableix que les entitats locals de la Comunitat Valenciana podran cooperar amb la comunitat autònoma a través de convenis o acords que tinguen com a finalitat l'execució en comú d'obres, la prestació de serveis comuns o la utilització conjunta de béns o instal·lacions, i quedarà exclosa de l'aplicació de la Llei de Contractes del Sector Públic, per aplicació del que disposa l'article 4.1.c del Reial Decret Legislatiu 3/2011, de 14 de novembre.  
  
Les parts, llegit aquest document, i en prova de conformitat amb el seu íntegre contingut, el subscriuen i firmen per exemplar duplicat al lloc i en la data al principi indicats.  
  
El president de l'Agència Valenciana del Turisme: Francesc Colomer i Sánchez.  
El president del Patronat Provincial de Turisme de Castelló: Javier Moliner Gargallo.